นายกรัฐมนตรีเรียกอธิบดีกรมปศุสัตว์ ชี้แจงสถานการณ์โรคระบาด ASF ในสุกร เน้นย้ำแก้ปัญหาโดยเร็ว ด้
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เรียกนายสัตวแพทย์ สรวิศ ธานีโต อธิบดีกรมปศุสัตว์ เข้าพบเป็นการด่วน ที่ทำเนียบรัฐบาล เพื่อรายงานสถานการณ์ พร้อมประเมิน การแพร่ระบาดโรคอหิวาต์แอฟริกาในสุกร ( ASF )ในประเทศไทย ซึ่งทำให้ราคาเนื้อหมูปรับสูงขึ้นอธิบดีกรมปศุสัตว์ กล่าวภายหลังพบนายกรัฐมนตรี ว่า นายกรัฐมนตรีให้ช่วยกันขับเคลื่อนแก้ปัญหาโรคระบาดในสุกรและเน้นย้ำควบคุมโรคให้ดี และให้ร่วมมือทำงานกับทุกภาคส่วน รวมถึงอาจารย์มหาวิทยาลัย ขณะเดียวกันนายกรัฐมนตรีได้สอบถามถึงราคาสุกรที่เข้าระบบทั้งหมดจะใช้เวลาดำเนินการแล้วเสร็จเมื่อใด จึงได้ชี้แจงไปว่า 8-12 เดือน พร้อมกันนี้นายกรัฐมนตรีสั่งการให้สำรวจจำนวนสุกรว่ามีจำนวนเท่าใดโดยให้กระทรวงมหาดไทยเข้ามาช่วยเหลือ และให้มีการสำรวจความเสียหาย ซึ่งตัวเลขในการเคลื่อนย้ายสัตว์ขณะนี้อยู่ที่ร้อยละ 20 ไม่ได้เป็นไปตามข่าวที่อยู่ที่ร้อยละ 60 รวมถึงความเสียหายของผู้เลี้ยงรายย่อย ไม่ได้เกิดจากโรคเพียงอย่างเดียว ยังมีต้นทุนวัตถุดิบอาหารสัตว์ที่ปรับขึ้นทั่วโลกด้วย สำหรับการเยียวยาจะเน้นไปที่ผู้ประกอบการรายย่อย เพื่อลดความเสี่ยงการแพร่ระบาด โดยได้รับความร่วมมือจากภาคเอกชนในการระดมทุนมาช่วยเหลือผู้ประกอบการรายย่อย 100 ล้านบาท ส่วนรัฐบาลจัดสรรงบประมาณเพื่อช่วยเหลือถึง 1,500 ล้านบาท เพื่อนำไปดำเนินการลดความเสี่ยงในการเกิดโรค ส่วนการช่วยเหลือเอกชนขนาดกลางและขนาดใหญ่ภาครัฐไม่ได้ช่วยเหลือพร้อมกันนี้ ผู้ประกอบการรายย่อย ต้องมีการยกระดับการเลี้ยงหมูให้มีความปลอดภัยทางชีวภาพตามที่กรมปศุสัตว์ตั้งเกณฑ์ GFM Good Farming Management ไว้ เพื่อนำไปสู่ความปลอดภัยผู้บริโภค อย่างไรก็ตาม ไม่ทราบเรื่องที่เกษตรกรถูกข่มขู่หลังจากมาเปิดเผยข้อมูล และคงเป็นไปไม่ได้ พร้อมย้ำว่า ไม่ถอดใจในการทำงาน เพราะที่ผ่านมาตนเองได้แก้ปัญหาโรคระบาดในม้า โรคลัมปีสกินจนตอนนี้แทบไม่มีแล้ว และล่าสุดโรคระบาดสุกร ซึ่งเกิดมาร้อยปี แต่ยังไม่มีวัคซีน การควบคุมต้องบูรณาการร่วมกัน ซึ่งนายกรัฐมนตรีและรัฐมนตรีว่าการกระทรวงเกษตรและสหกรณ์ ก็เข้าใจและให้กำลังใจในการทำงานให้สำเร็จลุล่วงต่อไปด้านนายสัตวแพทย์ กิจจา อุไรรงค์ คณะกรรมการที่ปรึกษาของคณะกรรมการนโยบายพัฒนาสุกรและผลิตภัณฑ์กระทรวงเกษตรและสหกรณ์ชี้แจง กรณีที่จังหวัดนครปฐมพบโรคระบบ ASF ในหมูมา 2 ปีแล้วว่า เรื่องนี้เมื่อประกาศเป็นโรคระบาดอย่างเป็นทางการ มาตรการที่ต้องดำเนินการคือ การฟื้นฟูอุตสาหกรรมเลี้ยงสุกรให้เกิดความเข้มแข็งขึ้นเหมือนเดิม และต้องรอประเมินความเสียหายที่เกิดขึ้น ซึ่งปัจจุบันแนวทางที่แก้ปัญหาคือ จะต้องควบคุมการระบาดและฟื้นฟูอุตสาหกรรมสุกรให้กลับมาได้โดยเร็ว โดยใช้ข้อมูลทางวิชาการเป็นหลัก แต่ไม่ให้เดือดร้อนผู้เลี้ยงและผู้บริโภคส่วนราคาหมูที่ปรับสูงขึ้นมาจากหลายปัจจัย แต่เชื่อว่า หน่วยงานที่เกี่ยวข้องจะจัดการเรื่องนี้อย่างเต็มที่ พร้อมย้ำว่า โรคระบาดในสุกรไม่ได้ก่อโรคในคนหรือสัตว์อื่น เนื้อหมูยังบริโภคได้ปกติหากมีการปรุงสุกและไม่ส่งผลกระทบต่อร่างกาย อย่าตระหนก หรือตกใจ